थोड़ी सी बारिश से बाढ़ के हालात पैदा हो जाना हमारे अनियोजित विकास की देन है, गाँवों में गलियारों को मिट्टी से पाटकर ऊंचाकर देना और फिर उस पर पक्की सड़क बना देना, इस विकास ने तमाम फायदे जरूर दिए मानव-जाती के आवागमन में किन्तु कृषि-भूमि को ऊंची सड़कों की चौहद्दी से बाँध दिया और नतीजा ये हुआ की अब पानी समतल जमीन पर बहकर इन ऊंची सड़कों से टकराकर ठहर जाता है, और तालाब या नदी में नहीं पहुँच पाता और जल-भराव की स्थिति उत्पन्न होती है, दूसरी वजह है नदियों के मुहानों पर काबिज़ इंसान और उसकी इमारते, नदियों के मुहाने कभी किलोमीटरों चौड़े होते थे, जहां सिर्फ जानवरों के चराने का ही चलन था, और नदी का जल स्तर बढ़ने से पानी उसके मुहानों तक ही सीमित होता था या कभी कभार इंसानी आबादी में या कृषि क्षेत्र में आकर दो चार रोज बाद उतर जाता था लेकिन अब उन मुहानों में कृषि क्षेत्र और गाँव बसे हुए है, यहाँ तक सरकारी बिल्डिंग्स भी मौजूद है, ऐसे हालातों में नदी का उफनना घातक ही सिद्ध होगा, पानी को रोकने की प्रवृत्ति ही बाढ़ का कारण है, तटबंध, बाँध, इत्यादि नदी के जल के वेग को बेतरतीब करते है और कटान स्वाभाविक है, नदियां रुख बदलती है और फिर छोड़ जाती है उपजाऊ जमीन और बहुत सारे तालाब जो मनुष्य ही नहीं सारी जैव-विवधिता का ये स्थल होते हैं, किन्तु अब नदियों के रास्तों पर हम तकनीक का पहरा बिठाए हैं और यही कारण है की हम सफल कम असफल अधिक होते है, बाढ़ नियंत्रण में, बाढ़ के रूप में पानी का समतल भूमियों पर बिखर जाना और फिर वापस जाकर नदी की सीमाओं में बहना प्रकृति है और उसे जबरन रोकने के प्रयास ही तबाही का कारण बनते है, किन्तु अनियोजित विकास की बलिबेदी पर चढ़ती नदियां तालाब और जल-प्लावित क्षेत्र पूरी इंसानियत के लिए ही नहीं धरती के सभी जीवों के लिए अभिशाप हैं, हम पानी को उसका वाजिब रास्ता दे दें यकीन मानिए वह हमारे गाँव और घरों में कभी दाखिल नहीं होगा। याद रहे की नदियों के मुहानों पर पहरेदारी ने ही अब नदियों को प्राकृतिक तालाब जन्मने के मौके से भी वंचित कर दिया है।